CELEX: 32020R0356
Language: el
Date: 2020-03-04 00:00:00
Title: Κανονισμός (ΕΕ) 2020/356 της Επιτροπής της 4ης Μαρτίου 2020 για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση πολυσορβικών (Ε 432-436) στα αεριούχα ποτά (Κείμενο που παρουσιάζει ενδιαφέρον για τον ΕΟΧ)

5.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 67/31
               
            
         ΚΑΝΟΝΙΣΜΟΣ (ΕΕ) 2020/356 ΤΗΣ ΕΠΙΤΡΟΠΗΣ
         της 4ης Μαρτίου 2020
         για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση πολυσορβικών (Ε 432-436) στα αεριούχα ποτά
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
         Εκτιμώντας τα ακόλουθα:
         
                     (1)
                  
                  
                     Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο με τα πρόσθετα τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
                  
               
                     (2)
                  
                  
                     Ο εν λόγω κατάλογος μπορεί να επικαιροποιείται σύμφωνα με την ενιαία διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2), είτε με πρωτοβουλία της Επιτροπής είτε ύστερα από υποβολή αίτησης.
                  
               
                     (3)
                  
                  
                     Σύμφωνα με το παράρτημα II του κανονισμού (ΕΚ) αριθ. 1333/2008, η τριστεατική πολυοξυαιθυλενοσορβιτάνη (πολυσορβικό 65) (E 436) είναι επί του παρόντος εγκεκριμένη για χρήση ως πρόσθετο τροφίμων στην ομάδα «πολυσορβικά» (Ε 432-436) σε μεγάλη ποικιλία τροφίμων σε μέγιστα επίπεδα που κυμαίνονται μεταξύ 500 και 10 000 mg/kg και quantum satis στα συμπληρώματα διατροφής.
                  
               
                     (4)
                  
                  
                     Στις 4 Ιουλίου 2018 υποβλήθηκε αίτηση για την έγκριση της χρήσης του πολυσορβικού 65 (E 436) ως αντιαφριστικού παράγοντα σε διάφορα είδη ποτών. Στη συνέχεια η αίτηση κοινοποιήθηκε στα κράτη μέλη σύμφωνα με το άρθρο 4 του κανονισμού (ΕΚ) αριθ. 1331/2008.
                  
               
                     (5)
                  
                  
                     Από την αίτηση προκύπτει ότι η προτεινόμενη χρήση του πολυσορβικού 65 (Ε 436) απαιτείται σε μέγιστο επίπεδο 10 mg/kg για τη συγκράτηση και την αναστολή του αφρού κατά την παρασκευή αεριούχων ποτών με τον σχηματισμό στρώματος γύρω από φυσαλίδες και τη σταθεροποίηση μεγαλύτερων φυσαλίδων, εμποδίζοντάς τις να συνενωθούν και να σπάσουν. Η αίτηση δείχνει ότι η αναστολή του αφρού είναι απαραίτητη για την αποτελεσματική λειτουργία του εξοπλισμού παραγωγής, τη μείωση των αποβλήτων του προϊόντος, και τη διατήρηση της ασφάλειας, της καθαριότητας και της υγιεινής των εγκαταστάσεων.
                  
               
                     (6)
                  
                  
                     Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητεί τη γνώμη της Ευρωπαϊκής Αρχής για την Ασφάλεια των Τροφίμων («η Αρχή») για την επικαιροποίηση του ενωσιακού καταλόγου προσθέτων τροφίμων ο οποίος παρατίθεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η επικαιροποίηση αυτή δεν ενδέχεται να έχει επίδραση στην ανθρώπινη υγεία.
                  
               
                     (7)
                  
                  
                     Η ασφάλεια των πολυσορβικών (E 432-436) που χρησιμοποιούνται ως πρόσθετα τροφίμων επαναξιολογήθηκε από την Αρχή το 2015 (3). Η Αρχή κατέληξε στο συμπέρασμα ότι οι εκτιμήσεις έκθεσης δεν υπερέβαιναν την αποδεκτή ημερήσια πρόσληψη (ΑΗΠ) των 25 mg/kg σωματικού βάρους/ημέρα για όλες τις ηλικιακές ομάδες, τόσο στο μέσο όρο όσο και στο υψηλό επίπεδο, στο πλαίσιο λεπτομερέστερου σεναρίου όπου δεν χρησιμοποιείται συνεχώς προϊόν της ίδιας εμπορικής επωνυμίας· αν και για τα νήπια οι εκτιμήσεις στο ανώτατο επίπεδο προσέγγιζαν πολύ την ΑΗΠ. Η Αρχή επισήμανε ότι απαιτούνται περισσότερα στοιχεία για να μειωθούν οι αβεβαιότητες στο λεπτομερέστερο σενάριο εκτίμησης έκθεσης που χρησιμοποιήθηκε, δεδομένου ότι δεν είχαν ληφθεί αναφορές χρήσεων για τρεις κατηγορίες τροφίμων και ότι στη γνώμη δεν μπορούσαν να ληφθούν υπόψη άλλες διατροφικές πηγές έκθεσης στα πολυσορβικά.
                  
               
                     (8)
                  
                  
                     Στην αίτηση ο αιτών εκτίμησε την έκθεση χρησιμοποιώντας το υπόδειγμα πρόσληψης για τα πρόσθετα τροφίμων (4) που έχει καταρτίσει η Αρχή. Οι παρεχόμενες εκτιμήσεις δείχνουν ότι η πρόσθετη έκθεση λόγω της ζητούμενης επέκτασης της χρήσης είναι αμελητέα (κάτω από το 1 % της ΑΗΠ).
                  
               
                     (9)
                  
                  
                     Η εκτεταμένη χρήση του πολυσορβικού 65 (Ε 436) στο μέγιστο επίπεδο των 10 mg/kg στις κατηγορίες τροφίμων 14.1.4 «Αρωματισμένα ποτά», 14.2.3 «Μηλίτης και απίτης», 14.2.4 «Οίνος από φρούτα και made wine» και 14.2.8 «Άλλα ποτά με αλκοόλη συμπεριλαμβανομένων των μειγμάτων ποτών με αλκοόλη με μη αλκοολούχα ποτά και των αποσταγμάτων με λιγότερο από 15 % αλκοόλη» στο μέρος Ε του παραρτήματος II του κανονισμού (ΕΚ) αριθ. 1333/2008 απαιτεί επικαιροποίηση του ενωσιακού καταλόγου, η οποία δεν ενδέχεται να έχει επίπτωση στην ανθρώπινη υγεία, δεδομένου ότι ο αντίκτυπός της στη συνολική έκθεση στα πολυσορβικά (E 432-436) είναι αμελητέος. Επομένως, δεν είναι αναγκαίο να ζητηθεί η γνώμη της Αρχής.
                  
               
                     (10)
                  
                  
                     Για λόγους συνέπειας, είναι σκόπιμο να διευθετηθεί το ζήτημα της χρήσης του πολυσορβικού 65 (Ε 436) με τη χορήγηση έγκρισης στην ομάδα πολυσορβικών (E 432-436) στις αντίστοιχες κατηγορίες τροφίμων.
                  
               
                     (11)
                  
                  
                     Ως εκ τούτου, είναι σκόπιμο να χορηγηθεί έγκριση για τη χρήση των πολυσορβικών (Ε 432-436) στο μέγιστο επίπεδο των 10 mg/kg στις κατηγορίες τροφίμων 14.1.4 «Αρωματισμένα ποτά», 14.2.3 «Μηλίτης και απίτης», 14.2.4 «Οίνος από φρούτα και made wine» και 14.2.8 «Άλλα ποτά με αλκοόλη συμπεριλαμβανομένων των μειγμάτων ποτών με αλκοόλη με μη αλκοολούχα ποτά και των αποσταγμάτων με λιγότερο από 15 % αλκοόλη».
                  
               
                     (12)
                  
                  
                     Συνεπώς, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί αναλόγως.
                  
               
                     (13)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 4 Μαρτίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 354 της 31.12.2008, σ. 16.
         
            (2)  Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).
         
            (3)  EFSA Journal 2015· 13(7):4152.
         
            (4)  http://www.efsa.europa.eu/en/applications/foodingredients/tools
      
      
         
            ΠΑΡΑΡΤΗΜΑ
            Το μέρος Ε του παραρτήματος II του κανονισμού (ΕΚ) αριθ. 1333/2008 τροποποιείται ως εξής:
            
                        1)
                     
                     
                        στην κατηγορία τροφίμων 14.1.4 «Αρωματισμένα ποτά», παρεμβάλλεται η ακόλουθη νέα εγγραφή για τα πολυσορβικά (E 432-436) μετά την καταχώριση για την ημικυτταρίνη σόγιας (E 426):
                        
                                     
                                 
                                 
                                    «E 432-436
                                 
                                 
                                    Πολυσορβικά
                                 
                                 
                                    10
                                 
                                 
                                    1)
                                 
                                 
                                    μόνο αεριούχα ποτά»
                                 
                              
                  
                        2)
                     
                     
                        στην κατηγορία τροφίμων 14.2.3 «Μηλίτης και απίτης», παρεμβάλλεται η ακόλουθη νέα εγγραφή για τα πολυσορβικά (E 432-436) μετά την καταχώριση για την αλγινική προπανοδιόλη-1,2 (E 405):
                        
                                     
                                 
                                 
                                    «E 432-436
                                 
                                 
                                    Πολυσορβικά
                                 
                                 
                                    10
                                 
                                 
                                    1)
                                 
                                 
                                    μόνο αεριούχα ποτά»
                                 
                              
                  
                        3)
                     
                     
                        στην κατηγορία τροφίμων 14.2.4 «Οίνος από φρούτα και made wine», παρεμβάλλεται η ακόλουθη νέα εγγραφή για τα πολυσορβικά (E 432-436) μετά την καταχώριση για το μετατρυγικό οξύ (E 353):
                        
                                     
                                 
                                 
                                    «E 432-436
                                 
                                 
                                    Πολυσορβικά
                                 
                                 
                                    10
                                 
                                 
                                    1)
                                 
                                 
                                    μόνο αεριούχα ποτά»
                                 
                              
                  
                        4)
                     
                     
                        στην κατηγορία τροφίμων 14.2.8 «Άλλα ποτά με αλκοόλη συμπεριλαμβανομένων των μειγμάτων ποτών με αλκοόλη με μη αλκοολούχα ποτά και των αποσταγμάτων με λιγότερο από 15 % αλκοόλη», παρεμβάλλεται η ακόλουθη νέα εγγραφή για τα πολυσορβικά (E 432-436) μετά την εγγραφή για την αλγινική προπανοδιόλη-1,2 (Ε 405):
                        
                                     
                                 
                                 
                                    «E 432-436
                                 
                                 
                                    Πολυσορβικά
                                 
                                 
                                    10
                                 
                                 
                                    1)
                                 
                                 
                                    μόνο αεριούχα ποτά»